VOLAPÜKAGASED PRO NEDÄNAPÜKANS.
JÄFIDOT VPAKLUBA VALEMIK NEDÄNIK
Ä
JÄFIDOT BÜFIK DILÄDA VALEMIK FEDA VPAKLUBAS.
YELOD: 12
Redak: ‘Dr. Arie De Jong’ (‘Voorschoten’, ‘Leidscheweg’: 39. Nüm potakala: 107174)
e ‘J. G. M. Reynders Sr.’ (‘Den Haag’, ‘Hugo de Grootstraat’: 82. Nüm potakala: 199061): kadämals Vpa.
NINÄD
Flenädans	2
TIKODS TEFÜ PÜD.	3
NUNS.	4
Volapükaklub valemik Nedänik.	4
Diläd valemik feda Volapükaklubas.	4
Konäd dö bödanästaklips	4
TIKODS TEFÜ PÜD	7
DIFIKOS.	7
NUNS.	7
Volapükaklub valemik Nedänik.	8
Bükapöks.	8
KRIGS.	8
TIKODS TEFÜ PÜD	8
NUNS.	9
Volapükaklub valemik Nedänik.	9
Diläd valemik feda Volapükaklubas.	9
Möleküls gretik: limäd yümöl vü stöf lifik e nenlifik	9
TIKODS TEFÜ PÜD	10
COGEDS.	11
NUN.	11
KADÄMAL: ‘JAKOB SPRENGER.’	11
BIR GERMANAS VÖNIK.	12
PÜKS VOLA.	13
TIKODS TEFÜ PÜD.	13
COGEDS.	13
NUNS.	14
Yufapüks bevünetik e literat onas	14
Dalebüd Cifala de 1942, Mayul 24, Nüm: 1	17
Dalebüd Cifala de 1947, Yanul 15, Nüm: 1	17
TIKODS TEFÜ PÜD.	17
COGEDS.	18
NUNS.	18
Volapükaklub valemik Nedänik.	18
Diläd valemik feda Volapükaklubas.	18

1947 (yelod 12id)
Flenädans
Fa ‘A. M. Burrage’.
Äkanitölo nelaodiko stänalidi redimik flenädan: ‘Huddicott’ ägolom de nibudastopöp lü domil oka. Lan omik äfulon me drimamagots plitik. Ädrimälom dö del, tü kel in zif alik, kel äsevedon diniti okik, cödetadeids öjenons-la. “Senälonsöd bo dinädi ön mod Rusänik!” ämurülom ninälo.
Mu nilo fo yan doma okik äkolkömom eli ‘Alf Gargon’: keslopan lanälik.
“E lio ejenädos-li? o ‘Orace’!” atan äsäkom.
“Magifiko!” gespik äbinon. “Binos pidik, das no ekomol pö atos! Ninikolös e kedrinolös väreti seimosa!”
Söl: ‘Gargon’ ädasumom vilöfo atosi, ibä kafibötöps valik äfärmons.
El ‘Huddicott’ äleadom ninikön omi ed äfilidom gasinaliti. Su tab säned omik äbinon ko fladil labü bir. Änügifom fulio väris tel, ed äsagom: “Ad saun ola! — e moonsöd katädans!”
“Ad flenädans Rusänik obas!” söl: ‘Gargon’ ämurülom, älabölo ya nudi in vär oka. “Konolös seimna bosi dö asoar!” äfövom spiki oka.
“Imutol-la lilön obi naedilo‘” el ‘Huddicott’ äsagom. “Espikob sio dü düp bal. Spikami no plu neodobs, äsagob. Espikobs ya dü yels luldegbalion — e kisi at eprodon-li? Luspikots! dins valik binons te luspikots, e nos…”
“Ab ol it ga i äspikol!” votikan äküpetom dinöfäliko.
“Stebedolöd boso! Äsagob: Ols mutols dunön bosi. Mutols sumön katädi. Logolsöd lü katädans in doms jönik gretik onas, lü mon onsik e votikos valik onas! Ats dutons lü ols! Ab ons no ogivons oles atis. Mutols maibreikön domis onsik e sumön utis, kels dutons lü ols. Dalabons mödikumosi ka obs.”
“E pold-li?” el ‘Gargon’ äsäkom.
“Pold-li?” el ‘Huddicott’ ti äteafom in vöd sekü vut. “Pold-li? Mö kis demob-li poldi? At ga i binon te dünans katädanefa e raistokratanefa. If poldan seimik künomöv ad kömön ini dom obik, täno motridodoböv omi. Hetob poldi. No dredob, pro men nonik. Ob…”
Löpao vög zaniälik laodik ätonon: “O ‘Orace’! Kömol-li nu spido lü bed?”
“Lesi! o löfäb!” dugan gretik ägespikom.
Söl: ‘Gargon’ ädrinom spidiko biri oka, ed ädopladom väri. Om it ämatom e däsuemom stadi. Mö minut lafik pos atos el ‘Huddicott’ äfärmükom föfayani po om.
Suno äslipom, äsä gidan slipon, ab süpo pägalükom dub joik ta ribs okik.
“O ‘Orace’!” jimatan ävispof. “Löädolöd! dono nübreikans dabinoms.”
“Nübreikans-li?” el ‘Huddicott’ ädonuom. “Nübreikans-li? Nesiämö!” “Sagob ole, das is nübreikans dabinoms!”
El ‘Huddicott’ älöikom ed ädalilom. Äcedom, das älilom bosi, ab ton no äbinon nefätiko.
“Gololöd ga ad logön!” jimatan ästigädof.
El ‘Huddicott’ ästepom se bed ed älenükom bliti oka.
“Nübreikans! Oträitob omis!” ämurülom, pö süad plitik, das no ädabinoms is; ab äfredom, das nu naedilo äkanom jonön jimatane oka, das ädredom demü nek. Älasumom störömi, ed ägolom donio. Da yan lafiko pimaifüköl föfacema äkanom logön filami fiböfik gasinaflamila. Ästepom ninio — ab süpiko kurad omik ämoikon löliko. “Löükolöd namis!” vög takedik äbüdon.
El ‘Huddicott’ ägügolom lü völ ed äfölom büdi. Äleadom falön störömi sui teans okik, ab töbo äsenom osi.
“So binos gudik”, vög äsagon. “Nu kanobs filidön litis.”
Poso, ün timül fovik, el ‘Huddicott’ älogom in logs mana defädiko piklotöla, kel älüodükom lü om rövulapistoli.
“Go diabö!” nüdranan ävokädom. “Binol-li ol utan?”
“Bo binob utan”, el ‘Huddicott’ ägespikom lezuniko. “Ud ätikol-li ba, das äbinob telädablod obik?”
“Nö! ab… o flenädan: ‘Horace Huddicott’! Löliko no äsevob, das lödol is. Äkomob pö kobikam, ed älilob spikami olik. Magifö!”
El ‘Huddicott’ äsenälom boso plu takedi. Man at äsevom omi, fe nemu logamo — e zuo äbinom flenädan kobädimik!
“Benö! kikodo binol-li is?” äsäkom.
“No ikömoböv is, if no ililob äsoaro spikädi glorik ola”, votikan äsagom. Snatiko no, mu pato no, if isevoböv, das at äbinon dom ola. Ab sio sevol, das äsagol, das obs ämutobs ramenön neodotis de utans, kels ädalabons mödikumosi ka obs…” “Si! ab no esagob, das mutols kömön is‘” el ‘Huddicott’ ävüspikom ome sagi.
“Ab ol dalabol mödikumosi ka ob, o flenädan! ob dalabob lenosi.”
“Ab esagob: gololöd lü liegikans. Äsagob…”
“Lesi! atosi sio sevob. Ab primob ön mafäd smalik — me domils äs ats. Äsagol, das leno ämutobs demön poldi.
“Fümö! Ab…”
“Sekü kod at äsevob fümo, das ol no öramenol poldi, o flenädan! igo no, if no laboböv rövulapistoli at, ad neletön ole osi. Ab ob no lindifob tefü pold. Ob leno klienob ad nügolön ini fanäböp. Katädans koedons galedön gudiko domis oksik. Demü atos ätikob: oprimob ön mafäd smalik, ed osteifülob osi pö domil äs at. Is mödikos vo no okanon paramenön, ab no binob labiälik.”
El ‘Huddicott’ no äsevom gudiko, vio ämutom tikön dö lotan no pivüdöl oka. Fe äbinom no plu so dredik, ab vemo plitiki no äcedom osi. Büikumo ilabom nog speti foböfik, das jimatan okik ömaifükof löpo fenäti ed övokof yufi; ab ven vom brafik dub vöds anik, kelis ililof fädo, iküpof‘ das nüdranan pivafom, iklänedof kapi oka disi tegeds.
“Drinolös värileti bira!” el ‘Huddicott’ äsagom daifidäliko.
“Danö!” votikan äsagom. “Obinob so flagälik.”
“E seadolös nu naedilo!” el ‘Huddicott älaisagom, “täno okomob ole naedilo utosi, kelosi ädiseinob‘ ven äsagob, das dalab valik voik binom tif.
Logö! katädans et dalabons mödikumosi ka ob…”
“Si! sevob atosi‘” nübreikan äspikom. “Ab prinsip blebon ot, vo-li? Ons dalabons mödikumosi ka ol — klu ramenolöd ati täno de ons! Ab ol dalabol mödikumosi ka ob; sekü kod at ob kömob lä ol ad ramenön ati, suemol-li atosi? Binobs ga flenädans, vo-li? Labob kludo gitäti ad laf uta, keli dalabod. Seidolös oli nu naedilo, e dilobsös snatiko…!”
“Kio-li?” el ‘Huddicott’ ävokädom sidiniko.
“Sevob, das binos düfälik, o flenädan! Ab odelo kanol segolön e ramenön lä balan katädanas et uti, keli dalabon tu mödiko.”
“Si! ab binob balan slopanas paleta obsik! Suemolöd ga naedilo atosi!”
Votan älemufükom lügiko kapi.
“Dredob, o flenädan! das binol in ladäl olik leigo katädan somik. Ab ledunob ma utos, kelosi ol it äsagol: no plu luspikots, ab duns. Lötenükolöd namis olik! Vemo lepidob osi, o flenädan! ab bi nu refudol ad dilön, omutob liedo tanön oli, ed it ramenön dilodi obik.”
Ädulos ba nog mö düps anik, büä jimatan ela ‘Huddicott’ äkünof ad kömön, ed älibükof omi. E balid, kelosi om ädunom, äbinon: golön muvifiko lü poldabür.
Se Volapükagased pro Nedänapükans. Yel: 1947. Pads: 1—3.
TIKODS TEFÜ PÜD.
Püdiäl, kel binon sek ladälastada, in kel i retod pülikün dre-
‘Alfred Fried’.
Püdiäl, kel binon sek ladälasttda, in kel i retod pülikün dredäla dabinon, no labon völadi pro men sapik. Ibä pö din at tefos gidi, ed at flagon oknoädi e kuradi.
‘Frederik Van Eeden’.
Se Volapükagased pro Nedänapükans. Yel: 1947. Pad: 3.
NUNS.
In Tats-Pebalöl Lamerikäna noganükam dabinon, kel panemon: ‘IALA’ (‘International Auxiliary Language Association’ = noganükam bevünetik yufapüka). Noganükam at diseinon ad stukön yufapüki, kel omutonöv pagebön fa nets valik in dakosäd bevünetik as yufapük valemik teik. ‘IALA’ nu desinon ad loseidön Netes pebalöl säkädi valemapüka, ed ad begön stide at ad vilön bejäfön i säkädi at. Pro disein at ‘IALA’ ya estukon skemati püka bevünetik, ed epoton ati pösodes valik, kels nitedälons in säkäd volapükik, ko beg ad notodön cödoti onsik tefü at. Skemat at klülädon labön löliko stabi romenik. I redakans Volapükagaseda edagetoms de ‘IALA’ penädis tefü din at. Bi oms ye süadoms, das Volapük dalabon patöfis valik, kels zesüdons pro pük bevünetik, omoboms ele ‘IALA’ ad komandön Volapüki, pla sit fa on pestuköl, as yufapük valemiko nüdugabik.
Volapükaklub valemik Nedänik.
Evedom liman:
söl: ‘F. J. Krüger’, ‘Amsterdam W.’ (Nedän), ‘Reiner Claeszenstraat’: 49.III
Diläd valemik feda Volapükaklubas.
Evedom liman:
söl: ‘Ebbe Vilborg’, ‘Göteborg’ (Svedän), ‘Alsborggatan’: 50.
Se Volapükagased pro Nedänapükans. Yel: 1947. Pad: 4.
Konäd dö bödanästaklips
(Se delagased: ‘Javabode’.)
Zao ün yel: 1540 in sulüd residäna büätik: ‘Bagalen’ reigän gretik ‘Wanakerta’ pinemöl ädabinon. Län at päreigon fa jiplin ‘Sri Baginda Maha Praboe Kalasekti’ pinemöl, kel äbinof so jönik äs el ‘melati’ änu ifloriköl‘ ed äsevädof pö züanef oka as “jigod plinik labü logs bijutik”.
Ün göd seimik äjenos naedilo, das jiplin, du äjäfof me dakonsälam ko reigäniguveran okik e reigänacifodans votik‘ äseadof paeliko ä nefäköfiko su stul okik, ibä of, kel votiko äbinof so saunik ä fredik, äsenof oki vemo malädiki. Äsoalükof oki ini cems okik ed äplekof us lü ‘Allah’: Palelobölal ä Sublimal, das Om ga ädönusaunükomös ofi! Pos atos äseitof oki ad slipön, ed in drims okik älilof vögi, kel äsagof ofe‘ das te melaflor, kel glofon len klifs, ökanonöv gevön ofe saunikami. Ven jiplin igalikof, äkobolevüdof dönu reigäniguverani e reigänacifodanis‘ ed äkonof omes drimi okik, äbüdölo omes ad büedön sukön melaflori saunikami gevöli. Bevü reigänacifodans ebo i nouban, Mas Toemenggoeng Aroeng Binang’ pinemöl ädabinom‘ kel, posä iduinom eli ‘sembah’ okik lo jiplin, äspikom so lü of:
“Milna begob ore pardi, o jiplin nobik! das duinob ore begi. Komitorös obe, obe teik, ad sukön medini! Büedorös golön obi nen sökanef anik, nen yuf anik, lü tops, kö melaflor ma sag glofon‘ dat blinobös ore floris so vemo padesirölis‘ e smilil löfidik logoda orik klietonös obis dönu, äsä strals gödasola!”
Jiplin ädalilof küpälo noubani ed ägespikof ome: “Danob oli demü zil olik, o ‘Toemenggoeng Aroeng Binang’! e gevob ole däli ad detävön nog adelo”.
El ‘Aroeng Binang’ ädetävom täno lü melajol de ‘Karangtritis’ ed ävisitom us lekevis difik. Ab melaflori no ätuvom us. Sekü kod at äflekom oki vesüdio ed äsökom joli, jüs ärivom eli ‘Karangbolong’. Ilükömölo us äbexänom lubelis pebegloföl, ed äzigolom dü dels mödik, nes dagetön zeili okik. Fino äbexänom klifi ‘Karang Koeda’ penemöli, ed älifom us dü dels vel äs härmit‘ ädaflapölo oki ed änüsumölo ni zibi ni drinedi. Pos pasetikam delas vel et ävipom ad soalükön oki lü top nog soalikum. De lubel oka älogom in mel klifi soalik seädol, len flans valik pebeflumöli dub batod skömöl seana. Top et äjinon lü om vemo pötik pro medits relöfik oma, kels cedü om ösötonsöv blinön omi fino lü zeil omik. Medü näm vila okik älöükom oki äsä böd ini lut, ed äflitom lü klif. Su klif soalik et el ‘Aroeng Binang’ ästebom dönu dü degs vel, ädaflapölo koapi okik ed älebegölo yufi godas‘ dat ödalomöv tuvön topi, kö melaflor äglofon.
Tü soar dela velid äloegom süikön se sköm vietik levefas melaneüfi, kel älüspikof ko vög flenöfik so lü om:
“Glidob oli, o ‘Mas Toemenggoeng Aroeng Binang’! oli, kel nog binol yunik ä so nämik äs klifs; sevob gudiko utosi, kelosi vilol sukön is. Klienob ad yufön oli, if vilol promön ad fölön i vipi obik”. El ‘Aroeng Bilang’, vemo ifeniköl, ägespikom ofe ko vög fibik ab kleilik: “Paglidorös! or, kel pesedor fa ‘Allah’: Mulöpal; kif binor-li, e kiöpao kömor-li, e kinik vip binon-li, kel muton pafölön fa ob?” Ad atos neüf agespikof: “Nem oba binon ‘Tisnawati’, e pesedob fa sör obik: jigod ‘Goenawati’‘ jiplin sulüdäna, kel ekomitof obe ad jonön ole, o ‘Aroeng Binang’! topi, kö melaflor glofon, if zepol ad matikön ko ob.”
El ‘Aroeng Binang’ ägespikom, das ävilom matikön go vilöfo ko el ‘Tisnawati’, if of te äjonof ome topi, kö äkanom tuvön melaflori, du leigüpo äbegom ad dalön blinön floris putuvöl lü jiplin, kel isedof omi. “Ibä ya dü dels e neits mödik äsukob melafloris saunüköl, nes äplöpob ad tuvön onis. Jonorös obe kludo topi, kö glofons! o ‘Tisnawati’!
Jiatan äsäkof ele ‘Aroeng Binang’, va äbinom klienik ad yulön, das om flori ütuvöl ömatikom ko of. Äsagom, das äbinom klienik ad dunön atosi. Täno el ‘Tisnawati’ äbegof ome ad sökön ofi love mel lü klips, kels dabinons sulüdü ‘Karang Koeda’, zao mö liöls tel vesüdü ‘Karangbolong’. Ed us el ‘Aroeng Binang’ älogom balidnaedo melaflori, kel glofon len klifs. Äbegom de ‘Tisnawati’ däli da dalön konletön floris, e blinön onis jipline oka‘ äläsagölo, das posä üfölom komiti oka, ögekömom lü klif in mel, kö ikolkömom balidnaedo ofi‘ ad fölön omo promi e matikön ko of. Däl pibegöl pägevon ome, ed el ‘Aroeng Binang’ ädevegom ko melaflors lü ledom jiplina okik.
Tü del et jiplin ikobükof dönu lä ok konsälalis oka ad dakonsälön dö sedäb okik: ‘Aroeng Binang’‘ kel nog ai no igekömom de täv okik lü melaflors, e tefü kel adredoy, das mifät ireifon omi. Ed ekö! nu süpo el ‘Aroeng Binang’ ädajonom oki in konsälalecem, mo medin so vemo pidesiröl‘ ed ädoseidom oni len futs jiplina sublimik okik. Lienäd freda äpubon su logod dolik ela ‘Maha Paraboe Kalasekti’‘ e posä idanof eli ‘Aroeng Binang’, ägolof lü cems okik ad blufön medini. Pos atos äslipikof, e ven ägalikof, äsenof oki go sauniki. Ven igekömof ini konsälalecem, äbegof ele ‘Aroeng Binang’ ad nunodön dö täv omik ed ad nunön ofe, kiöpo ituvom fino flori saunüköl.
El ‘Aroeng Binang’ äkonom täno fätotis okik küpäliko fa jiplin oka pädalilölis. Ven ifinükom konoti okik, el ‘Kalasekti’ ävokädof: “Danob oli go ladöfo, o ‘Mas Toemenggoeng Aroeng Binang’! Das edagetob dönu sauni, debob dani te lezile olik. Nemi olik votükob sekü kod at ini ‘Kjahi Soerti’ (= utan, kel fägom ad fölön vipi), bi efölol vipi jiplina olik. Lekevi, kö etuvol melaflori, labedob, e gevob one nemi: ‘Dahar’. Melaflor it obinon fovo el ‘soeseoh manoek lawet’ (= näst melasvala), ibä de medin at frut vemo mödik binon spetabik pro menef.” / Posä ileditom de jiplin okik, el ‘Kjahi Soerti’ ägolom lü ‘Karangbolong’. Pädugädom fa bal flenas okik: ‘Pak Soerapatra Widan’, kel büiko äposblibom us‘ du el ‘Soerti’ äspidom ad rivön klifi soalik in mel, ad matikön us ko ‘Tisnawati’.
Nu kanobs mäniotön, das mat ko melajigod päbenedon ko cils lul, kels ädagetoms nemis: ‘Mas Agoes Klantoeng’‘ ‘Mas Agoeng Tjemeti’, ‘Mas Rara Bagem’, ‘Mas Rara Kelipah’ e ‘Mas Rara Kenanga’.
Posä el ‘Kjahi Soerti’ ifölom so promi ele ‘Tisnawati’ pigevöli, ägegolom lü ‘Karangbolong’ ad visitön us eli ‘Ki Nabsiah’: cif ela ‘desa’ (vilag). Pos glid geböfik el ‘Ki Nabsiah’ äspikom:
“Kiöpao kömol-li e kim binol-li, e kisi desirol-li?” El ‘Kjahi Soerti’ ägespikom: “Licinob se ‘Sinag Kawoeng’ (‘Wanakerta’), e nem obik binon: ‘Kjahi Soerti’. Viloböv spikön ko ol dö din veütik. Viloböv sevabo mobön ole ad yufön obi pö konletam melafloras, kels glofons len klif: ‘Dahar’ sulüdü bel: ‘Karang Koeda’.”
“If atos binon desir ola‘” el ‘Ki Nabsiah’ äsagom, ‘dälob atosi. No sevob, kiöpo klif: ‘Dahar’ topon, e lio melaflors logotons. E kis binon-li kod, das vilol sukön floris et?”
El ‘Kjahi Soerti’ äkonom täno ome, das el ‘Maha Praboe Kalasekti’ ibüdof ome atosi. Pos atos el ‘Ki Nabsiah’ äpromom ome ad ogevön yufi pibegöl.
El ‘Kjahi Soerti’ äbüedom bumön täno lödi nelaidüpik su klif: ‘Dahar’‘ e ven löd at äbinon blümik, xänöms rotenik lunik päjafädons ad kanön nexänön ve ons lü tops, kö melaflor glofon len klifs.
Klopot alik pödilon ad dils leigik fol, sevabo: dil bal pro jiplin ela ‘Wanakerta’, dil bal pro ‘Kjahi Soerti’‘ dil bal pro ‘Ki Nabsiah’, e dil bal pro plökan.
Pos tim brefik el ‘Ki Nabsiah’ ävedom man vemo monemik‘ ibä klopot svalanästas kanon paselon tä suäm löpik foginanes mödik, kels älükömons valöpao ad dagetön medini vemo peloböli. El ‘Ki Nabsiah’ älabom kluo suno jimatanis kil‘ ed äslafälikom de mäkun, dub kelos pádränom ad vilön läükön liegotis ai mödikumis lä uts, kels ya ädalabom. Ed ad dagetön atis, äsludom ad gebön medi sököl. Äbüdom jimatanes okik ad mökön fidädi gudik; om övenenom täno zibi et, ed ölofom täno oni ele ‘Kjahi Soerti’. Atan üfidöl de on ödeadom sekü atos, e dilod omik bödanästas pöpanidon fa ‘Ki Nasbiah’.
Jimatans kil ye no äbaicedofs ko söl ä mastan ofsik. “Ga no dunolös atosi, o ‘Ki Nabsiah’!” äspikofs. “No labobs-li bundano fidotis e klotis mödik? Sekü kod kinik vilol-li üfo beravön eli ‘Kjahi Soerti’ de omikos?” El ‘Nabsiah’ äzunikom vemo demü jimatans kil oka, ed äsagom ofes: “Sevols, das jimatan sötof fölön büdis himatana. If no dunols atosi, omomofob olis, ed if täno no moikols, odeidob olis me nam lönik oba.” Tän jimatans no äkünofs ad riskön lunüpikumo ad tadunön mastani oksik‘ ed ämökofs nog ün soar ot fidädi, kel pävenenon poso fa ‘Nabsiah’, ko disein ad pösedön tü göd fovik ele ‘Kjahi Soerti’.
Ün soar ot el ‘Dewi Tisnawati’ äkömof ad visitön himatani okik: ‘Kjahi Soerti’. Änunof ome, das el ‘Nabsiah’ ädesinom ad sedön ome tü göd fovik fidädi. No ädalom ye fidön bosi de at, bi votiko ödeadomöv. El ‘Kjahi Soerti’ ädanom jimatani oka demü nuned, ed äkonom fovo flene okik: ‘Soerapatra’ utosi, kelosi ilelilom. “Ed üf zesüdosöv, das no okanoböv blibön is lunüpikumo‘” äläspikom ad atos‘ “tän begob ole, o ‘Soerapatra’! ad lofön dünis olik cife ela ‘Karangbolong’, dat okanol kälädön cilis obik, kelas dabin te sevädon lü ol.”
Tü göd fövik sedäb de ‘Ki Nabsiah’ ädajonom oki, ed äspikom ele ‘Kjahi Soerti’: “El ‘Ki Nabsiah’: cif ela ‘Karangbolong’ sedom obi lü ol ko fidäd balugik, ko beg ad vilön gevön ome stimi, dub dasum ata de om.” El ‘Kjahi Soerti’ ägespikom ome: “Loveblinolös dani oba ele ‘Ki Nabsiah’ demü flenöf omik! El ‘Allah’: Mulöpal plidomös ad mesedön eli ‘Ki Nabsiah’ ma merit omik!”
Posä nunan imovegom, el ‘Soerti’ ägivom mödotili risata fidäda ela ‘Nasbiah’ doge okik, e töbo ad ifidon bosi ata, e deadiko ädofalon. El ‘Kjahi Soerti’ äjedom täno fidädi lölik ini mel. Soaro el ‘Nabsiah’ äbüedom vestigön, va el ‘Kjahi Soerti’ ya ideadom, ab ad lezun gretik oka älelilom, das atan nog äbinom go saunik. Täno ädesinom ad koedön deadön eli ‘Kjahi Soert’ ün göd fovik, ad kelos äledunom disini diabälik sököl.
Ägolom ün göd et, pädugädölo fa sökans fol, lü steböp ela ‘Kjahi Soerti’. Us ilükömölo atan äkoskömom äglidölo omi, ed äsäkom ome flenöfiko desiri omik. El ‘Nabsiah’ ägespikom, das ya lunüpo älabom vipi ad logön lekevi: ‘Dahar’, ibä nog neai ilogom niliko lekevi et; sekü kod at ägolomös naedilo vilöfo pädugädölo fa ‘Kjahi Soerti’ lü et. El ‘Kjahi Soerti’ äsuemom gudiko, das el ‘Nabsiah’ ninälo no älabom bosi gudik kol om‘ ab äkanom nemögiko refudön ome begi omik. Äbüedom kludo kesumön xänömis rotenik‘ ed ägolom pädugädelo fa ‘Nasbiah’ lü klif: ‘Dahar’, kö äbüedom fimükön xänömi, medü kel ämutoy nexänön ve klif. El ‘Nasbiah’ äbegom ome, ad vilön fogolön. E ven el ‘Kjahi Soerti’ äfölölo begi at inexänom ya zevegädo ve xänöm, älüvokädom ele ‘Nabsiah’ ad sökön omi. “Sökob oli sunädo‘” atan agespikom. Vüo äsumom cöpaneifi oka, ed äprimom ad ducöpön xänömi, len kel el ‘Kjahi Soerti’ äpendülom mo e ge‘ dü ävokädom: “Nu odeadol dub nams obik.” Ed el ‘Kjahi Soerti’ ipäridikomöv, ifno skiläl lönik oka e yuf ela ‘Tisnawati’ ineletons fali omik. Du ävebom us vü sil e taled, älüvokädom ele ‘Nabsiah’: “Lilolöd malediti obik, o ‘Ki Nabsiah’: cif ela ‘Karangbolong’! Neföro olabol cilis, kels okanonsöv binön seimna stütan ä trodan ün bäld olik. Soaliko olifädol fovo lifi olik, e soaliko odeadol.”
Sekü jek vemik el ‘Nabsiah’ äfugom lü löd oka‘ ed el ‘Kjahi Soerti’ ägegolom pos atos lü flen okik: ‘Soerapatra’, kele änunom utosi, kelos ijenon‘ du äläsagom, das nu timül ikömon, das ämutom lüvön eli ‘Karangbolong’. Äbegom ome ad bligidön käli cilas omik, ed älüvom täno topädis et‘ posä nog büiko iblimom klifis ko trids, dat cils e cilacils omiks latikumo ökanonsöv klopön fasilikumo melafloris. Neföro älogoy dönu eli ‘Kjahi Soerti’.
El ‘Pak Soerapatra Widan’ äfölom fiediko promi ele ‘Kjahi Soerti’ pigevöli. Äblibom in ‘Karangbolong’ ed ädünikom lä ‘Ki Nabsiah’. Ed aldeliko ägubom lü klif soalik in mel, kö cils flena omik älödons‘ e kö el ‘Kjahi Soerti’ balidnaedo iseivom eli ‘Dewi Tisnawati’: sör ela ‘Dewi Goenawati’: jigod Sulüdäna.
Se Volapükagased pro Nedänapükans. Yel: 1947. Nüm: 2. Pads: 5—7. Nüm: 3. Pads: 9—11.
TIKODS TEFÜ PÜD
Mutobs lärnön ad senälön, tikön, vilön, e bu val dunön bevünetiko, ed atosi ko süad lefäkik ot, ko kel mens edünons jü atim netäli e lomänäli.
‘Rudolf Goldscheid’.
Utans, kels slopons püdi, mutons binön klieniks ad komipön pro utos, kelosi püd flagon: lib e verat, stim e git, e mutons jelodön atosi ko koap e lan.
‘Henry Van Dijke’.
If vilol püdi, vobolöd täno pro püd!
‘Moritz Von Egidy’.
Nemoy tikodi püda yutopi, ab glömoy, das yutop adela binon jenöf odela.
‘Frédéric Passy’.
Püdam nonik digädon nemi: püd, if in on cärm kriga nulik binon klänedik.
‘Kant’.
Püd bevü mens binon benod gretikün su taled, kel binon ninü portat valikanas.
‘Tolstoï’
Te püd bevü nets leigik kanon binön dulöfik, te püd, kela prinsip binälik binon leig e kompen kobädik födü demäd valemik.
Presidal: ‘Wilson’.
Se Volapükagased pro Nedänapükans. Yel: 1947. Pad: 7.
DIFIKOS.
Läbön binos gudik, ab läbükön binos jönikum.
Vom, kel binof läbik lunüpo, blebof lunüpo jönik.
Man (lü flen okik): “Kanol-li prünön obe moni? Labob monadefi.”
Flen: “Uti, keli dalabob, ob it neodob. If dalaboböv moni mödikum, prünoböv vilöfo oni ole.”
Man (lü jilelöfäb oka): “Kanol-li prünön obe moni? Labob monadefi.”
Jilelöfäb: “Sumolös valiki, o lelöfäb! täno labedob nog mödikumi, ka neodob.”
Se Volapükagased pro Nedänapükans. Yel: 1947. Pads: 7—8.
NUNS.
Demü stad nefümik, in kel Deutän pos ä sekü volakrig telid nu binon, ‘Prof. Dr. Alb. Sleumer’: cifal Volapükanefa, egevom me penäd dätü 1947 yanul 15 ele ‘Dr. Arie De Jong’: kadämal Volapüka, pro yel: 1947 gitodis valik cifalama Vpa.
Nü pos tim lunik proib spoda Vpik in koupaziläk Lamerikänik pefinidon, söl: ‘Joh. Schmidt’, in ‘Weiszkirchen am Taunus’, begom draniko reidanes valik gaseda at ad primön spodi ko om dö dinäds valik Vpi teföls. Volapükan zilik at dalabom bukemi gretik Vpa; elautom jenotemi gretik Vpa, ed etradutom lautotis valasotik (lekonedis, konedis, skätis nolavik, …) ini Vp. numü samäds ti 250. Ogevom vilöfo nüni alik ome pusäköli.
Volapükaklub valemik Nedänik.
Evedom liman:
söl: ‘P. H. J. Uitternbogaard’ in ‘Hilversum’ (Nedän) ‘Koningsstraat’: 31.
Ladet nulik:
söl:  ‘A. N. De Jong, W.P.zoon’ in ‘Bloemendaal’ (Nedän), ‘Hotel Duin en Daal’.
Peselons ünü yel: 1946 yelafoldil 2id: Vpamäks —; 3id: 200; 4id: 300.
Bükapöks.
Kedet donao mälid pada: 3 muton paplaädon dub:
Püdim lecedon püdi stadi kobolifa penoganüköl bevü nets.
Vöd lulid kedeta donao folida pada: 3 muton tonön: ladälastada.
Se Volapükagased pro Nedänapükans. Yel: 1947. Pad: 8.
KRIGS.
Pos volakrig büikum pösods tel se ‘Cambridge, Mass.’ (Lamerikän) elautoms lisedi krigas, kels sis 933 piduinons fa läns Yuropik veütik jöl.
Lised primon me Fransän ko krigs 185 e finikon me Nedän ko krigs 23.
Nums pro läns votik binons: Linglän 176, Rusän 151, Lösterän 131, Spanyän 75, Litaliyän 32, Deutän 24.
Leigüpo statitavans at emekoms penavoti krigas gretik 900 sis 500 b. Kr., kel jonon, das volakrig gretik balid äbinon jölna so vemik äsä kobiko krigs votik valik.
E volakrig telid äbinon nog vemo vemikum ka balid!
Se Volapükagased pro Nedänapükans. Yel: 1947. Pad: 11.
TIKODS TEFÜ PÜD
Palets löpätik stetons lezäliko nemü nets tefädik okas, das micödons sefädi dub krig zeilü finid feitas bevünetik, e das yilädons oni as med bolita netik in kosams rezipik okas.
Bagaf: 1 baläda di ‘Kellogg’.
Netafed (nu: Noganükam netas pebalöl) dabinon, bi ämuton dabinön; bi tats no kanons säsufükön okis de loned kompenikama, kel bemaston timi obsik.
‘Jhr. Mr. H. A. Van Karnebeek’.
Krig binon fonät bada valik e rübükam südöfa. Binon neletian gretikün progeda sogädik.
‘Kant’.
Kritanef attimik primon ad suemön, das labon vokedi ad bitikön ta krig me lekredanäm valik oka e me micöd verik febäda e blima onikas.
‘Prof. Dr. G. J. Heering’.
If ‘Allah’ gevomöv oles vikodi, no migebolsöd nämädi olsik, e kudolsöd ad no miotön vafis olsik me blud utana, kel klenedom lü ols!
Krigalebüd fa ‘Abu Bekr’: Kalifan ün tumyel velid.
Ko kud gretikün gid e kod kriga mutons pavestigön, e mutoy dalilön blöfastabis taana, if atan vilon bespikön gidöfo e ko sufäd dini. Sapan muton steifülön vali me tikäl e no me mekädam.
‘Franciscus à Vittoria’.
In Netafed plaulans länas valik kobikons; us labons pöti ad seivön e digidön odis. Demädis taädik steifoy ad rekosilön medü leodükam bevünetik, ed if konflits mekädik tädons, nogans Netafeda blümons ad säbinükön feitülis.
(1920 yanul 10: Netafed primon ad jäfidön.)
‘Jhr. Mr. F. Beelaerts van Blokland’.
Stunükam gretikün binon, das sogäd lölik no volutikon pö vöd et: krig.
‘Tolstoï’
Se Volapükagased pro Nedänapükans. Yel: 1947. Pads: 11—12.
NUNS.
De “Volapükavöds nulik” nu liseds 18 dabinons, sevabo liseds 10: Vp.—Deutänapük, e liseds 8: Deutänapük—Vp. Utans, kels vilons kopiedön lisedis at, kanons loenön sököfiko onis de redakan balid Vpagaseda at; mutons ye promön ad gesedön onis mögiküno suniko, sodas votikans, kels i desirons ad kopiedön lisedis at, no nedons stebedön tu lunüpiko lüsedi onas.
Volapükaklub valemik Nedänik.
Edeadom sekü krigadun mekädik dü koup Lindäna Nedänik fa Yapänans söl: ‘Arie De Jong W.P.zn’ in ‘Soerabaja’ (Yafeän).
Diläd valemik feda Volapükaklubas.
Edeadom söl: ‘S. M. Selegen’ in ‘Trostyanetz’ (Rusän).
Ünü foldil 1id yela: 1947 Vpamäk no bal peselon.
Se Volapükagased pro Nedänapükans. Yel: 1947. Pad: 12.
Möleküls gretik: limäd yümöl vü stöf lifik e nenlifik
Fa ‘J. Z. Baruch’. Se delagased ‘Het Vaderland’.
Nolav sanavik edageton ünü yels lätiko luldeg progedis gretik in jäfüd bekomipa malädas. De maläds mödik dub bakters e bazils badöfiks pakodöls edatuvüloy kodiani, e täno etuvoy mödadilo i tamedi.
Mödot malädas ye dabinon — bevü ons maläds binons äso yelovatüfud, poliomül, menenaflamt peideimik‘ näi maläds “kösömikum” äso grip e koldät — kelas kodianis igo me daluskops gudikün no ekanoy tüvön. Pö jenet somik spikoy dö virud, sevabo näfätastöf seimik. Pö jenets mödikün noloy ye nemödikosi u nosi de virud et. Binon ba bakter susdaluskopik ä suslogädik, kludo dabinäd lifik‘ ba binon te stöf nenlifik, kel ye labon pro koap vobedi venenöfik, si! suvo deidöli.
Vestigs Lamerikänana: ‘dr. Wendel M. Stanley’ tefons nu mu pato jäfüdi malädas at dub virud pakodölas. So ün 1937 eplöpom ad deditükön in kristadafom virudi planamaläda‘ sevabo uit mosaigamaläda tabaka, kel blinädon alyelik odäim gretik tabakaplanes. Äklülädos täno, das virud, tapladü utos, kelosi äcedoy valemo in nolavanavol‘ no äbinon dabinäd lifik, ab proteinamölekül labü gretot sustämik. Tefü binod kiemik proteinamöleküla at paküpetosös nog, das labon ze binodi ot proteinamöleküla, kel koboädon protoplami‘ klu uti, me kel dabinäd lifik alik binädon!
Ab difs mödik dabinons vü proteinamölekül viruda e proteinamölekül komunik. Proteinamölekül viruda no te labon vetoti, kel binon mödikna gretikum ka ut proteinamöleküla komunik‘ ab labon i patöfi milagik ad gonidön nenmiediko ninü siül liföl, klu nilü stöf lifik. Mölekül it viruda no binon dabinäd lifik, bi gonid, ad kel ga fägocedoy te dabinädis lifik, jenon in mod vemo patädik. Proteinamölekül gretik: virud labon sevabo pö dinäds kiemik patik patöfi ad feafomön lamidazüdis e binädis votik siülas lifik züik ed ad koboädön onis ad mölekül leigätik viruda. Gonid no jenon kludo dub teilikam ad dileds tel möleküla rigik‘ soäsä tuvoy pö nogans donik, ab kom möleküla saidon ad säkoboädön pö dinäds gönik siülis tifik züik‘ ed ad koboädön me binäds onas mölekülis gretik nulik: möleküls viruda, kels labons vobedi dämabik pro nogan, in kel dabinons. Nenviliko säkoy oke, va stäänikam kansera da koap lölik, sosus te top bal pedrefon dub maläd padredöl, i no jenon in mod somik.
Mödikans cedons i, das pubod is pemäniotöl gonida küpädik magulon limädi yümöl vü stöf nenlifik nen fäg gonida e stöf lifik labü fäg gonida se dils nogana it.
Soäsä ya pemäniotos pö prim, el ‘dr. Stanley’ e kevobans omik eplöpoms bü yels anik ad deditükön virudi mosaigamaläda tabaka. Ab pö atos no eblebom stebön. El ‘dr. Stanley’ etenükom vestigis okik tefü planamaläds votik, ed i tefü maläds nimas.
Pö atos eklülädos, das plan alik labon virudi patädik oka, kel te binon riskädik pro plan et, e kanon kodön malädi patik. So pö pötetaplans virud semik kanon komädön, kel peloveblinölo sui plans votik no dämükon atis. Pötets at, do pedrefons dub maläd, kanons pafidön i nen riskäd fa mens e nims. I maläds difik nimas klülädons pekodön dub virud. So el ‘dr. Stanley’ eplöpom ad deditükön kodiani slipamaläda jevodas. Dönu i binon proteinamölekül pato gretik: virud labü binod patädik oma e fäg patik gonida. Slipamaläd jevoda pakodon, leigoäsä ut mena, dub viodam nevasita zänik.
Pö vestig ela ‘dr. Stanley’ patöf votik proteinamölekülas gretik esüikon. Proteinamöleküls sevabo fägons ad vobädön mutatis, sevabo ad dagetön süpiko fomis votik. Mutats at, sevabo votikams süpik, kanons i padagetön mekaviko, sevabo dub koedön nüvobedön kiemotis patik.
Pro obs (Nedänans) süikam mutatas, no binon nulod‘ bi ga mutatateorod, as volfateorod, edageton pladi oka näi teorods ela ‘Lamarck’ ed ela ‘Charles Darwin’ in ked volfateorodas‘ danädü vobod tüvana ä stabana ona: Nedäna gretik: ‘prof. dr. Hugo De Vries’.
Votaflano süikam mutatas pö möleküls at, dabinöls in jäfüd vü stöf lifik e nenlifik, süükon i cedis tefü daved lifa. Ibä, binos voiko mögik, das mutat pö proteinamölekül gretik somik egevon kodedi pro daved stöfa lifik. Ba proteinamöleküls klänöfik at binons limäd vümöl vü stöf nenlifik e lifik.
Mutats somik süpiko süiköls kanons ye i kodön sekis vemo riskädikis. Ibä, jinos, das binos fümik, das proteinamöleküls nenriskädik in nogan liföl sekü mutatam süpiko cenons ad malädikodians‘ ko seks dämik valik sekü atos.
Tefü gretot virudamölekülas at sökölos paküpetonös: mölekülavetot viruda mosaigamaläda tabaka ud uta vartamaläda, kel semikna drefon tätis kroligilas, binon zao 20.000.000; atos sinifon kludo, das proteinamölekül somik labon vetoti teldegbalionnaik hidrinatauma. Virud, kel kodon slipamalädi jevodas labon igo mölekülavetoti de 25.000.000.
Vobod ela ‘dr. Stanley’ e kevobanas omik esüükon in jäfüd vestigas dö maläds jünu neseviks cedis nulik‘ e labobs kodi valik ad koslogön nitedälo sekis fovikum vestiga.
Se Volapükagased pro Nedänapükans. Yel: 1947. Pads: 13—15.
TIKODS TEFÜ PÜD
No leliv dabinonöd pro tats ad dunön gudiko u badiko, ab duns onsik pacödonsöd ma noms kuratik gita e negita! Rixäd bevü tats no binonöd pled komipa, ab krim, kel flagon laodiko pöni: ekö! atos binon utos, kelosi ‘Grotius’ äkredom ko lan lölik oka.
‘Prof. Mr. C. Van Vollenhoven’.
Sekü kod at komip püdimanas no ebinon nensekik. No efägons ad galükön lölo menefi; daglof ämuton labön, äsä jenäds malädas so mödikas, jenädi lölöfik oka.
‘Edger De Melville’.
Muf lanöfik alik muton dulifön stadädis kil: in stadäd balid pakofon, in telid pabefeiton, ed in kilid riprodoy one, das vilon maifükön mekädo yanis ya maifölis.
‘Bertha Von Suttner’.
Reiganefs no dalons nedunön ad plänedön vole, das krig te binon gidik, if jelod saludik loma netik binon dunikod okik, e das binon negidik ä sinik, if padesinodon ad fölön labiäli e stimiäli.
‘Léon Bourgeois’.
Ped, kel jünu no älivikon, yilidon: bos no sevädik, bos nulik, süikon: mev, püdamev vietik, horit dremöl, spet nefümik, loged balid, büsenäl, spel, gretikumos, nilikos: püd.
‘Erich Maria Remarque’: Veg güik.
In vol te nämäds tel dabinons: tikäl e gläv. Ün lun tima gläv ga ai pavikodon dub tikäl.
‘Napoléon’.
Vikods püda binons famaliegikums ka uts kriga.
‘Milton’.
Säkäd dö vafam su län e su mel binon säkäd labü sinif mu nemedik ä plagöfik, ko kel fät fütürik netas e menefa lölik peyümon nabiküno.
Presidal: ‘Wilson’ in spikäd okik in senätanacäm tü 1917 yanul 22.
Se Volapükagased pro Nedänapükans. Yel: 1947. Pad: 15.
COGEDS.
If labolöv lümäti te bali, e mutolöv filidön zigari olik, gasinakükömi e föni, kini filidolöv-li balido?
Lümäti!

Dub viläl obik evedob man monemik!
Ö!… itikob, das igerol de zian olik…
Atos baibinon! Edominovob dü yels zül alsoaro ko of… Atos no flagon-li üfo viläli?

Om: O ‘Gerda’! givolöv vilöfo flonis tum, if binolöv fino seimna blümik pötatimo!
Of: Si! si!… ab sagol ai somikosi, if binob ya tu latik mö düpafoldil bal.

Ämatobs no nog dü muls lul, e krig äsplodülon…
Si! atos jenon bo pluna…

Sevob fümiko, das jevod neföro pomodränon dub tood!
So!… kikodo-li?
Benö! elogol-li föro magoti ko ek po stiraparat?

Nunodan: Benö!… labol kludo bo bäldoti yelas tumkil!… Täno okanolöv bo konön konotis nitedik ze vemo mödikis!
Bäldan: Elilol-li bo seimna konoti ela ‘Ali Baba’ e ravans foldeg?

Kitimo fino kölan okömom-li seimna ad kölön domi obas? Sagom ai, das okömom “odelo”! Primob ad kredön, das binom balan fütürimanas lufamik.

O! o ‘Annie’! Pro ol okanoböv blinön sakrifoti alik, i fikuliküni!
Remolös täno vifiko gladetavaefi pro ob!
Suämü flonazims lul-li, u deg-li?

No smökob, no drinob e neai logob lü jipuls!
Jönö! klu labol miotädi no bali!
Ga sio: no kanob nedunön ad lugön…
Se Volapükagased pro Nedänapükans. Yel: 1947. Pad: 16.
NUN.
Volapükaklub valemik Nedänik.
Ladet nulik:
söl: ‘A. N. De Jong, W.P.zn’ in ‘Sneek’ (Nedän), ‘Kanaalstraat’: 9.
Se Volapükagased pro Nedänapükans. Yel: 1947. Pad: 16.
KADÄMAL: ‘JAKOB SPRENGER.’
Elabobs fredi gretik ad logön lä obs dü vigs tel söli: ‘Jakob Sprenger’: dub moted Jveizänan, e lödöl in ‘Gams’: vilag feilanik löfidik in Jveizän.
In Jveizän binom pösod vemo sevädik, pato sekü tikädöp oka tefü kultanef katulik, tikädöpi kelik jelodom nämiko in rudialeg okik di ‘Appenzell’.
To bäldot yelas 75 e maged smalik oka binom pösod nämik, vifafutik, labü kap gretik sagatik, in kel logs kleilik omik spagülons sekü lifiäl e feitiäl. Lifamod omik binon vemo balugik e pestabon in lif nensinik. Se om dranäl nämöfik mütöl süikon ad vobön, ad dunön: lanäl, kel jemükon yunikumani ömik. El ‘Sprenger’ ebelifom mödikosi. Etuvom säspetükamis e taduni mödikis. Lif omik binon äsä lekoned. Too no eperom kuradi, eblebom nämöfik pö lemifäts, kels edrefons omi. So ekälom ed ekäledom b.v. dü yels 16 jimatani fa om pelelöföli, kel ivedof löliko yufineodik dub maläd nesanovik.
Löf omik kol kemen äsüükon pö om dasevi konömavik lönik, keli ätuvom ön mafäd veitöfikum in konömavasit ela ‘Silvio Gesell’. Äpropagidom lejoni at, ed äjelodom oni nämöfo ta neflens lekredava okik. Bevü kefeitans omik b.v. dutom i profäsoran sevädik nivera in ‘Graz’: ‘Dr. Johannes Ude’. El ‘Sprenger’ binom sis yels mödik sekretan lelivükamafeda bevünetik: noganükam, kel steifon ad jenöfükön tiketis ela ‘Silvio Gesell’.
Pro obs: Volapükans sinif ela ‘Sprenger’ binon nog vemo veütikum. Binom slopan lefäkälik valemapüka ela ‘Schleyer’: Volapük, keli eplägom dedieto de yun oka. Ebinom dü lunüp presidan Volapükafeda Jveizänik. Älabom kosami nilöfik ko ‘Schleyer’, kel igo ilabom desini ad cälön omi fovani oka, desin kelik ye no ejenöfikon. Ün 1929 päcälom liman Volapükakadäma, ed ün 1939 kadämal Volapüka.
Söl: ‘Sprenger’ ekömom ini Nedän ad bespikön ko obs dinis demädü Volapükamuf. Bespikam at ejenon göniko.
Pö detäv oka ägevom obe lesiami, das äkesumom ko ok magädi vemo plitiki de län obsik, pato de el ‘Den Haag’ ed el ‘Scheveningen’. Äbinom lanälik dö ons. Ifomälom löliko votiko eli ‘Den Haag’ e züamöpi ona. Ko el “Dönulogö!” äleditobs de obs.
REDAK.
Se Volapükagased pro Nedänapükans. Yel: 1947. Pads: 18—19.
BIR GERMANAS VÖNIK.
Ün yulul yela: 1890 nilü ‘Skudstarp’ in dibot metas tel e lafika dis glun drinahons vöna-germanik tel se tumyel balid pos moted Kristusa pätuvons. Äkipedoy onis ini tatamused, e pos atos nek äküpälon ad ons, jüs ‘Prof. Grüss’ älelogom yegis naedilo boso kuratikumo. Pö klinükam äkanon pasetuvön kuratiko ninäd ut, keli drinahons ilabons. Tuvan sevabo no ikanom moükön jüdi pinöfik, me kel ninaflan köpas pitegon, e kel ibinädükon oki me breinavaets nimas. Benö! dis jüd pinöfik at etuvoy gudiko pekonsefölo retis nesoulovik valik biramalta de gren, e reti humula, keli igeboy pö biram. Se petuvölos e nuns, kelis el ‘Tacitus’ egevom in el ‘Germania’ okik, ekanoy vestigön kuratiko biramajenädi germanas vönik. Gren pisprötöl päsägükon e pätroivülon, päknidon täno ko vat, dub kelos ädagetoy maltasetrati, kel pävamükon jü grads 60. Dub vamükam juegikamajenäd ädavedon. Lä migot i miel päläükon ad dagetön biri nämöfikum. Lä maltasetrat päläükon humul äbinädöl me migot salädas difik, ed i lefapest, kel pibridon in bir neflifik. Nes leadön lämpikön biri, at pägifon ini drinahons.
(Se el ‘Forschungen und Fortschritte’.)
Se Volapükagased pro Nedänapükans. Yel: 1947. Pad: 19.
PÜKS VOLA.
Ma el ‘Modern Webster Dictionary’ (1944) in vol püks 2796 dabinons. In lised sököl panumädos fa pösods kimödik püks veütikün paspikons.
Tsyinänapüks	480 000 000
Linglänapük	270 000 000
Rusänapük	166 000 000
Spanyänapük	102 700 000
Yapänapük	97 700 000
Deutänapük	78 947 000
hindiy vesüdik	72 000 000
Fransänapük	68 895 000
Portugänapük	48 800 000
Litaliyänapük	43 700 000
Larabänapük	40 000 000
Polänapük	32 000 000
Türkänapük	20 000 000
Grikänapük	6 936 000
Se Volapükagased pro Nedänapükans. Yel: 1947. Pad: 19.
TIKODS TEFÜ PÜD.
Mutobs lärnön ad senälön, tikön, vilön, e pato dunön bevünetiko, ed atosi ko süad lefäkik ot, ko kel jünu menef edünon netäli e lomänäli.
‘Rudolf Goldscheid’.
Menef no äsevon, das binon koap bal, das vun dila bal malädükon koapi lölik.
‘Marie Hankel’.
Krig binon sasen ön mafäd gretik; sasen gretik no binon proged.
‘Lamartine’.
If ekebelifolöv krigi te dü del bal, lebegolöv Gode ad neföro nedön belifön oni telidnaedo.
‘Wellington’.
Lülogetobs mu ai u lifi u deadi. Pö mans krigo komipöls bofiks at evedons balät bal. Ai dönu lifoms äsvo su belafäit; de flans bofik belakliv zugon donio; bal labü bälät grünik glorik — lif; bal labü klifavöl nosöfik — dead. Bofiks dabinons laido us, otüpo; e laido bofiks binons leigo mögiks.
‘Prof. Dr. J. R. Slotemaker de Bruïne’.
Se Volapükagased pro Nedänapükans. Yel: 1947. Pads: 19—20.
COGEDS.
Profäsoran: “O ‘Emma’ ! o jipul! klinükolös seimna studacemi obik vemo gudiko, ab no kontagolöd bosi! lilol-li?”

“Aneito edrimob, das äbinob Tsyinänan. Äbinos jeikik!”
“Kikodo äbinos-li jeikik?”
“Benö!… no nolob vödi bal Tsyinänapüka!”

“Vat kiomödik!” man, kel älogom balidnaedo meli, äsagom seifölo.
“Si!” jimatan omik äküpetof, “e nu ga logobs te sürfati.”

“Lilolöd naedilo! o ‘Elly’! dins jönikum dabinons in vol ka mon!”
“Atos binon vemo mögik, o ‘Roelof’! ab neodoy moni ad kanön remön onis!”

“Ebejütob leoni at in Sulüda-Merop. Komip äbinon vemo fikulik, ibä din äbinon: ud on, ud ob!”
“Kredob vilöfo atosi. No kanob fomälön oli asä fönatapedi.”

“Labob klotemi pro del alik viga…”
“Nö! atos ga no mögon!”
“Ga sio! klotemi at!”
Se Volapükagased pro Nedänapükans. Yel: 1947. Pad: 20.
NUNS.
In lebuk: ‘Vijf kunsttalen’, pedabüköl fa ‘J. Muusses’ in ‘Purmerend’ (Nedän), lautan: ‘Dr. W. J. A. Manders’ gevom cödoti dinöfik dö Volapük, el ‘Esperanto’, el ‘Ido’, el ‘Occidental’ ed el ‘Novial’.

Kanons pasivön de söl: ‘Jacob Sprenger’ in ‘Gams’ (Jveizän), söl: ‘Dr. Arie De Jong’ in ‘Voorschoten’ (Nedän), e söl: ‘J. G. M. Reynders Sr.’ in ‘Den Haag’ (Nedän):
‘Short Grammar of’ Volapük	fr. Jv. 0,30, fl. Ned. 0,20.
‘Aperçu du’ Volapük	fr. Jv. 0,30, fl. Ned. 0,20.

Peselons ünü foldil 2id yela: 1947 Vpamäks 200.
Se Volapükagased pro Nedänapükans. Yel: 1947. Pad: 20.
Yufapüks bevünetik e literat onas
Fa ‘Johann Schmidt.’
Säkäd yufapüka bevünetik änotikom balidnaedo ün yel: 1603, ven Linglänan: ‘Alex Top’ äpübom penedi okik: ‘The live leaf’. Sis tim et jü adel sits e steifüls zao 350 esevädikons, kelas dil mödo gretikün dido äblebon nen sek. Sits plu 300 ejafädons aliko te penädi bal, u penädis 2 u 3; votiks ejafädons penädis lul, deg u mödikumis. Veüti nog gretikumi, e dub atos i literati gretikum sits nulikum: ‘Occidental’ e ‘Basic-English’ edagetons. Finodo ye sits te kil retons, kels neföro onepubons se yelabuks yufapüka-jenotema: Volapük obsik, el ‘Esperanto’ ed el ‘Ido’. Luldils fol literata valodik tefons pükis kil at, if no demoy gasedis, ibä pö ats propor binon 1 tä 20. Literat valodik sitas valik suämon zao penädis 6000 e gasedis 1800. De ats penäds ti 3500 dutons lü el ‘Esperanto’, sevabo tida- e propagidapenäds zao 1600 e penäds 1900 in ‘Esperanto’ pelautöls. Lised gasedas di ‘Esperanto’ ninädon zao tiädis 1500, tio kildil bal gasedas at epubon te mö nüms nemödik e gaseds zao 200 votiks äpubons as näibleds delagasedas e gasedas votik länas difik. Lü Volapük penäds 792 dutons, de ats zao 230 in Volapük pelautöls e ret as tida- e propagidapenäds. Gasedalised Volapüka ninädon tiädis 104. Zao gaseds 85 äpubons mö yelods plu bal. Te ans nemödik pepübons as näibleds ud in rubrigs patik delagasedas e gasedas votik. Lü liseds penädas ela ‘Ido’ penäds ti 250 dutons, de ats zao 100 as literat voik. Gasedalised di ‘Ido’labon tiädis tio 100. Literat yufapükas neudik (kel tefon gramati e lafabi valemikis, pasigrafi e polügrafi) ninädon penädis zao 900 e gasedis anik.
Klu te literat mö penäds zao 600 e gaseds zao 60 reton pro sits valiko retiks. De ats zao 25 nog elabons gasedis lönik. El ‘Occidental’ älabon gasedis 7, el ‘Esperantido’ 6‘ el ‘Latino sine Flexione, el ‘Latino international’ el ‘Ro’ ed el ‘Universal’ aliko 4, el ‘Esperanto’ ma ‘Stephan’ 2. Sits 15, sevabo el ‘Antido’, el ‘Daodono’, el ‘Tal’ (‘Volapükido’), el ‘Idiom Neutral’, el ‘Langue universelle, el ‘Esko’, el ‘Medial’, el ‘Nov-Esperanto’‘ el ‘Novam’, el ‘Novial’, el ‘Nuv-Esperanto’, el ‘Inferpretor’, el ‘Idiom neutral’, el ‘Compromiss’ ed el ‘Monario’ älabons aliko gasedi bal. Ün yel: 1934 de gaseds at ye ädabinons nog te uts ela ‘Novial’, ela ‘Occidental’, ela ‘Latino sine Flexione’ ed ela ‘Nov-Esperanto’. De el ‘Basic-English’ notets kuratikum nog defons. Literat votik sitas at binädon tio te me tidapenäds. Se mödot gretik sitas at nog esevädikons in sogods smalik el ‘Solresol’ di ‘Sudré’, el ‘Pasilingua’ di ‘Steiner’, e ‘Langue bleu’ di ‘Bollack’ e votiks anik.
Dub daglof gianagretik yufapüka-säkäda demü bundan silas balatik, pak in vol lölik, e tim ya ze gretik yelas ti 350‘ jäfüds bibliografanas e jenavavestiganas yufapüka ya evedons vemo veütiks. Posä Volapükan sevädik: ‘Prof. August Kerckhoffs’ (‘Paris’) epübon ün 1889 in ”Yelabuk pedipedölas” oka balidnaedo bibliografi yufapükik‘ mutons panemön asä bibliografans veütikün nutima el ‘P. E. Stojan’ ed el ‘Dr. Takács’. El ‘Stojan’ esevädikom valemo dub el ‘Bibliografio de Internacia Lingvo’ (1929) oka; el ‘Dr. Takács’ elautom ün yel: 1934 lisedi valemik gasedas yufapükik.
Asä jenavavestigani kanobs nemön dönu Volapükani; el ‘Dr. Rupert Kniele’ ästidom leigo ün yel: 1889 me buk okik: ‘Das erste Jahrzehnt der Weltsprache Volapük’, jäfüdi nulik at yufapüka-literata‘ posä el ‘Leopold Einstein’ ed el ‘Hans Moser’ brefobüo ilautoms ya penotis smalikum dö jenotem valemapükas. Asä stabalebuk ye muton palecedön lebuk vestiganas Fransänik bofik: ‘Couturat’ e ‘Leau’‘ kela toum balid labü pads 576 ko tiäd: ‘Histoire de la Langue Universelle’ äpubon ün 1903 ed ün 1907 päläfulükon me toum telid labü pads 112 ko tiäd: ‘Les nouvelles Langues Internationales’. Penäds baiädik, do in gretot boso smalikum, epubons pro pükaziläk Linglänik fa el ‘Guerard’ (1921)‘ pro pükaziläk Deutänik fa el ‘W. Fraustädter’ (1910), pro pükaziläk Rusänik fa el ‘E. Drezen’ (1928).
Gasedes anik egebidükons okis sites difik, e lofons dub atos vestiganes keinoti semik. Liedo nog nos binon sevädik tefü fätots ela ‘Interlanguages’ (‘Paris’) in din at dugöla.
Tefü literat Volapükik nog sökölos muton panunön. Sis nun lätik dö literat valodik (in nüm: 5 yeloda: 1938 gaseda at) nog penäds 40 e gaseds 14 petuvons‘ sodas nu dabinanums in prim penota at pemäniotöls perivons. Volapükagaseds 104 padilädons nu so: Yurop: 89, Merop: 11, Siyop: 4 e Stralop: 1. Padilädölo ma läns epubons in Deutän gaseds 23, in Nedän, Litaliyän e Lösterän aliko 11, Lamerikän 8, Danän 6, Spanyän e Jveizän aliko 5, Linglän, Fransän e Belgän aliko 3, Tsyinän, Rusän, Yapän, Brasilän, Svedän e Bömän (Tsyegän-Slovakän nulik) aliko 2 e Mäxikän, Rumän, Laustralän e Portugän aliko 1.
Nesev viogretik tefü Volapükaliterat edareigon‘ logoy se nun ela ‘Stojan’, kel in buk okik pläo so süperik mäniotom Volapükagasedis 22 e penäds Volapükik 94‘ du el ‘Dr. Takács’ in lised oka numädom gasedis nemu 37. Kodedü def at e pöks mödik in Volapükavödem‘ yufapüka-vestigan sevädik: ‘Paul Tarnow’ in ‘Düsseldorf’ isludom ad desinön dönubevobi stäänik bibliografa. Ün 1944 bü fimek atosa ye edeadom. Bukem gretik oma, in kel pato Volapük pikomulon bundaniko, pedistukon lafo sekü seks kriga. El ‘Paul Tarnow’, do no äbinom slopan Volapüka‘ ebekodom mu pato, das veüt Volapükaliterata äsevädikon fovo valemiko in sogods jäfüdik‘ ed i obs: Volapükans vilobs kipedön mebi stimöl pro man dialik at.
***
In nüm 6id yeloda äyelik gaseda obsik esteifülob ad setuvön literati zaik yufapükas valik. Tefü Volapük obsik nums kuratik äkanons pafümükön. Te tefü el ‘Esperanto’ ba nefüms veütik kanons nog dabinön, bi ob as Deutänan de 1933 äkanob suimön te nebundaniko volfi. I lised gasedas dalon palecedön asä ze kruatik. Zao desin obik te binon ad gevön reidanes gaseda at lovelogami naböfik de löl valodik yufapüka-säkäda. If slopans sitas votik nog mätedölas mäniotonsöv, tefädo emäniotonsöv, literati onas leigo so kuratiko, äsä obs obsiki, tän okanobsöv lofön suno numis fümik.
Veüti sitas dugöl kil: el ‘Esperanto’, Volapük ed el ‘Ido’, ya emäniotob in penot balid. Elogobs, das num literata-balatas binon völadimaföm gudik völada u nenvölada, paka e veüta sita tefik. Ifi tefü mödots smalikum penädatiädas sitas in finod pemäniotölas sakrifäl pükijafana tefik, stad monik ona u yuf benomeugikanasba ekodons-la in jenets anik votikami tefü digid onas, s oga mögos ad setuvön me mod at se num gretik sitas grupis telidi e kilidi.
In lüäl at ya in prim penota balid el ‘Occidental’ ed el ‘Basic English’ pämäniotons pato. El ‘Novial’, el ‘Latino sine Flexione’, el ‘Nov-Esperanto’ e fümiko i disin kömöl ela ‘IALA’ dalons vo palänuön lä grup telid, as sits nulikum, kels dilo ya labons literati ze veütiki, u kels kanons spetön volfi patik.
El ‘Occidental’: jafot ela ‘E. Von Wahl’ edavedon pos volakrig balid, ed ädageton, leigoäsä el ‘Novial’ latikumo epuböl ela ‘Jespersen’, pato slopanefi se sogods di ‘Ido’. Mödots penädas pükas bofik penumons fa el ‘Stojan’ me 14 e 4; mödots at, mu pato ut ela ‘Occidental’ ye emödikumons vemo.
Tefü el ‘Basic English’, kel ädavedon ün yel: 1930, ädageton stütedi calöfik, e ya labon tidabukis in püks difik, äsä i pö disin kömöl ela ‘IALA’, volf fovikum muton pastebedön.
El ‘Latino sine Flexione’: ‘Interlingua’ ela ‘Peano’ nunon in el ‘Bibliografio’ ya penädis 20. Pro obs: Volapükans vo nitedos, das limans se Volapükakadäm ideditöls ekompenoms, nestedöfo vegü el ‘Idiom neutral’, lonädiko in dinäd at; so tuvobs is bevü votikans eli ‘J. B. Pinth’.
El ‘Nov-Esperanto’, pejäföl ün yel: 1925 fa el ‘Saussure’ (magälanem: ‘Antido’) edafomikon vegü el ‘Antido’ (1911) ed el ‘Esperantido’ as feafom ela ‘Esperanto’. El ‘Stojan’ mäniotom ün 1929 ya penädis 33 mödiküno de ‘Saussure’.
Grup kilid binon boso stäänikum. Ninädon mö sits jöl yufapükis nu enosikölis utis, kels iplöpons ad dagetön nemü sogodi miedik slopanas, kels sekü atos ibleibons dabinön dü tim semik e kels dub atos i älabons in literat yufapükik pladi do neflagiäliki. Vilobs numädön onis is timaviko e bejäfön onis baiädiko, bi atos, de tikädöp jenavik, binon nitedikum. Püks at binons: el ‘Lengua universal’, el ‘Solresol’, el ‘Pasilingua’, el ‘Spelin’, el ‘Spokil’, el ‘Dilpok’, el ‘Langue bleue’ ed el ‘Ro’.
El ‘Lengua universal’: pük Spanyänana: ‘B. Sotos Ochando’ ätuvon ün yels: 1852-1863 lediniko in Spanyän e Fransän paki fe miediki. Klubs tel in läns pemäniotöl äpläidons püki at. Literat ona binädon ma ‘Kerckhoffs’ me tiäds 12 penädas e gasedas.
El ‘Solresol’: musigapük profäsorana Fransänik: ‘Sudre’ päjafon as bisarot bevü yufapükadisins (binäds teik püka at binons nems musigik: ‘do’, ‘re’, ‘mi’, ‘fa’, ‘sol’, ‘la’, ‘si’, stabatonodas vel). Too elaidälon in sogod smalik slopanas in Fransän e Litaliyän tio jü volakrg balid. El ‘Kerckhoffs’ ed el ‘Stojan’ nunoms penädis lul. Lautans äbinoms plä el ‘Sudre’ nog el ‘Rusnelli’ ed el ‘Gajewski’.
El ‘Pasilingua’ ela ‘Steiner’ sevädon pö obs se jenotem Volapüka as mätedian mäniotadigädik in Deutän. Ädavedon ün yel: 1885, ab änepubon ya dönu ün 1889. El ‘Stojan’ enumädom de penäds degbal ona veli sa gasedi bal. Asä lautanis tuvobs plä ‘Steiner’ nog eli ‘Moser’ ed eli ‘Lenz’. Feitapenäds no patiko sofiks ta Volapük dutons nu lü literat Volapükik.
El ‘Spelin’ ela ‘Prof. J. Bauer’ in ‘Agram’ äsevädon in sogod mu smalik leigüpo de 1885 jü 1889. Äprodon penädis jöl ela ‘Bauer’ ed ela ‘Straus’. ‘J. Bauer’ äbinom ed äblebom ai slopan Volapüka; penäds tio valiks omiks tefons püki ela ‘Schleyer’ e dutons nu leigo lü Volapüka-literat.
El ‘Spokil’: jafot pükik ela ‘Nicolas’ evedon to dabin ze lunik ona (de 1889 jü 1904) te nemödiko sevädik. Penäds fol temunons nog dabini ona.
El ‘Dilpok’ ela ‘Marchand’ jonon in binod oka sümi semik ko Volapük. Ün yels 1898-1908 de at penäds lul, valiks ela ‘Marchand’, epubons.
Veüti boso gretikumi pük ela ‘Bollack’: el ‘Langue bleue’ ädageton. To tim brefik dabina onik (1899-1907) penäds no läs 16 ona epubons. As lautans tuvobs eli ‘Bollack’, eli ‘Lanzini’ e votikanis.
El ‘Ro’ ela ‘Foster’ äbinon pük lölöfiko mekavik. Ün yels: 1908-1928 päpakon lediniko in Tats pebalöl Lamerikäna. El ‘Stojan’ nunom penädis lul, valikis de ‘Foster’.
Me atos num yufapükasitas patiko mäniotadigädikas binon finedik. Te onitedos obis ad sevön sitis ut, kels pekoboädons stabü Volapük. Ats binons valemo: el ‘Veltparl’ ela ‘W. Von Arnim’, el ‘Zahlensprache’ ela ‘Hilbe’, el ‘Dilpok’ ya pemäniotöl ela ‘Marchand’ ed el ‘Spelin’ ela ‘Bauer’. As feafoms Volapüka tuvobs sitis sököl: el ‘Tal’ ela ‘Hössrich’, el ‘Langue universelle’ ela ‘Menet’, el ‘Balta’ ela ‘Dornoy’, el ‘Bopal’ ela ‘Streiff’ ed el ‘Dil oma’ ela ‘Fieweger’. As sotüls votik nog feafoms ela ‘Kerckhoffs’ ed el ‘Proto Volapük’, sa el ‘Volaspik’ evedoms in sogods mu smaliks.
Spelo Volapükamuf nu valöpo föfiodranöl ogevon obe suno kodedi ad pladön jenotemi e literati (jü atim: penäds 16) ona ini gased at.
***
Fino palonülonös nogna tikädöp tefü lölanum yufapükaliterata! Valemo penäds labü pads läs 20—25 no pekekalükons in num at, pläamü penäds patiko veütiks (penäds lönik pükelas difik, e r.). Penäds poedik e noateds ko vödem pekekalükons nen dem gretota. Fovo dabükots difik penädas no pedemons, ed i no kluba-literat ninedik (statuds, e r.) penumon demü leigafom oka. Dub kekalkul grupas pemäniotöl labod penädas vedonöv sio telna so gretik. Nog mutos pamäniotön, das penäds Volapükk binons läs gretiks ka penäds di ‘Esperanto’ u di ‘Ido’. Täxet literata smalikün klüliko no mögon. Te zänabür Volapüka ela ‘Schleyer’ in ‘Konstanz’ ya enotükon de 1884 jü 1910 mödoti plu 1200 gasedasetratas, konsälas e propagidapenädilas.
Se Volapükagased pro Nedänapükans. Yel: 1947. Nüm: 6. Pads: 21—23. Yel: 1948. Nüm: 2. Pads: 5—7. Nüm: 4. Pad: 14.
Dalebüd Cifala de 1942, Mayul 24, Nüm: 1
Vätälölo, das söl: ‘Johann Schmidt’ tidal Volapüka laiduliko evobom ziliko e nenropiko gönü Volapük, ed egevom bundano blufis, das nolom staböfiko Volapüki,
cälob söli: ‘Johann Schmidt’ pemotöli in ‘Weiszkirchen am Taunus’ (Deutän) tü 1895 setul 28, e lödöli in ‘Weiszkirchen am Taunus’, ‘Bahnhofstrasze’: 20,
as profäsoran Volapüka (318).
‘Bad Godesberg’, 1942 mayul 24. 
Cifal Volapükanefa: Prof. D. Dr. ALBERT SLEUMER, Studadilekan p. d.
Se Volapükagased pro Nedänapükans. Yel: 1947. Nüm: 6. Pad: 23.
Dalebüd Cifala de 1947, Yanul 15, Nüm: 1
Bi sekü seks volakriga telid no labob mögi ad dedietön obi nentasteifo Volapükamufe, lovegivob söle: ‘Dr. Arie De Jong’, lödöle in ‘Voorschoten’ (Nedän), gitätis e gitodis valikis oba tefü dug Volapükanefa dü yel: 1947, sodas kanom bitön de 1947 yanul 15 jüesa del lätik yela 1947 as Cifal nelaidüpik Volapükanefa.
So pelonöl tö ‘Bad Godesberg’ tü del 15id yanula yela: 1947 
Cifal Volapükanefa: Prof. D. Dr. ALBERT SLEUMER, Studadilekan p. d.
Se Volapükagased pro Nedänapükans. Yel: 1947. Nüm: 6. Pad: 23.
TIKODS TEFÜ PÜD.
Neodoy kuradi ad tevön krigio, kuradi gretikum ad vitön oni, kuradi gretikün ad finidön oni.
‘Peter van Oldenburg’.
Ta tikods bayonäts no labons nämädi.
‘De Saint Simon’.
Stim binon vo din midunik, if mutoy dagetön oni me bludispil.
‘Émeric Crucé’ ün 1623.
Ävilob bumön Gode temi me nams lönik obik, ab äproibom osi obe, bi pimiotob dub blud e dub krig.
‘David’.
Ad primön krigi no binos din fikulik, ab kanos binön biedäliko fikulik ad säbinükön oni; prim e fin no binons in fäg pösoda ot; ek, igo nennämikan, labom fägi ad primön krigi; ab sägebön vafis pas okanom, if vikodans viloms osi.
‘Sallustius’.
Jenotem lejonon obes, das nos kanon davedön te se mekäd. Fütür menefa pestabon su balädam bevü nets.
‘Dernburg’.
O! binos süperik ad labön nämi giana, ab binos tiren ad migebön oni äsä gian.
‘Shakespeare’.
Se Volapükagased pro Nedänapükans. Yel: 1947. Pads: 23—24.
COGEDS.
Cif: “Begol livüpi mö dels kil ad yufön jimatani pö klinükam gretik… ab atos no kanob dälön!”
Büran: “O söl! dani milnaik!”

Büran: “Jäfob nu ebo me bos. Odunetob sunädo oli. Sumolös vüo stuli!”
Visitan: “Ab sevol-li bo, kim binob? Binob graf: ‘X. de Y.’ !”
Büran: “Sumolös täno stulis tel!”

Liötan: “Si! dü krig gretik ekomipob su fronts valik. Dalob sagön, das krigajenöp binon voböp oba. Igo bü krig äkekomipob in Frikop pö krigagoläd ta kafärs.”
Lädül: “Sio-li? Lä flan kinik-li?”

Cödal: “Sekü kod kinik esumol-li moni et?”
Kusadäb: “Ob… ob ävilob vedön kädan, e demü atos ämutob stüredön garanamoni.”

“Sisä eperom moni oka, laf flenas omik no plu kosädon ko om!”
“E laf votik-li?”
“Et no nog sevon, das no plu labom moni!”

“He! o himatanil! herem olik binon vemo mänsidikum, ka ün tim, kü äseivob oli!”
“Si! o lelöfäb! ab atos labon bo i nog kodi votik…”

Jitidan: “E so südöfatidod klülädon dönu, das nek kanon dünön sölis tel…”
Julan: “Fat obik sio kanom osi, o vomül! Ibä binom ya dü yels degjöl lä els ‘Vroom’ e ‘Dreesman’.”
Se Volapükagased pro Nedänapükans. Yel: 1947. Pad: 24.
NUNS.
Volapükaklub valemik Nedänik.
Eseditof:
vomül: ‘Jacq. Stok’, ‘Den Haag’.
Diläd valemik feda Volapükaklubas.
Evedom profäsoran Volapüka:
söl: ‘Johann Schmidt’ in ‘Weiszkirchern am Taunus’ (Deutän).
Edeadom:
söl: ‘Max Bissuti’, ‘Linz an der Donau’ (Lösterän).

Peselons ünü foldil 3id yela: 1947. Vpamäks 400.
Se Volapükagased pro Nedänapükans. Yel: 1947. Pad: 24.